Agenţia de Plăţi şi Intervenţie pentru Agricultură (APIA) şi Agenţia pentru Finanţarea Investiţiilor Rurale (AFIR) au efectuat plăţi de peste 80 de milioane de euro în perioada 8 – 10 mai, informează vineri un comunicat al Ministerului Agriculturii şi Dezvoltării Rurale (MADR).
Potrivit sursei citate, APIA a făcut plăţi pentru anul de cerere 2023 în suma totală de 333,713 milioane de lei (67,111 milioane de euro), astfel: 320,986 milioane de lei (64,539 milioane de euro) din bugetul naţional (BN), 10,118 milioane de lei (2,044 milioane de euro) din Fondul European Agricol pentru Dezvoltare Rurală (FEADR), 2,006 milioane de lei (405.302,04 euro) cofinanţare de la bugetul naţional (BN1) şi 602.044,16 lei (121.637,37 euro) din Instrumentul de redresare al Uniunii Europene (EURI).
„Intervenţiile plătite sunt aferente Ajutoarelor Naţionale Tranzitorii – ANT vegetal (ANT 1, 4, 6 şi ANT 9) şi ANT zootehnic (ANTZ 7 şi ANT 8), Măsurii 10 (Pachetul 1, 2, 3, 4, 6, 7 şi Pachetul 9 varianta 9.2.1), Măsurii 11 (Submăsura 11.1 – Pachet 1, 2, 3, 4, 5, 6 şi Submăsura 11.2 – Pachet 1, 3, 4, 5) şi Măsurii 13 (Submăsura 13.1 şi 13.3)”, precizează MADR.
Pentru Campania 2023, plăţile pentru intervenţiile finanţate din FEGA şi BN se fac în lei, la cursul de schimb valutar de 4,9735 lei/euro, iar plăţile pentru măsurile/intervenţiile finanţate din FEADR la cursul de schimb valutar de 4,9495 lei/euro.
În ceea ce priveşte plăţile efectuate de AFIR, din FEADR, acestea depăşesc 13 milioane de euro pentru bunăstarea animalelor.
Beneficiarii fondurilor europene acordate prin intermediul Agenţiei pentru Finanţarea Investiţiilor Rurale au primit fonduri nerambursabile în valoare totală de 13,26 milioane de euro. Plăţile au fost realizate de AFIR în tranşele din 8 şi 9 mai 2024 pentru decontarea cheltuielilor aferente intervenţiei DR-06 Bunăstarea animalelor.
Astfel, AFIR a plătit 6,7 milioane de euro fermierilor care au beneficiat de plăţi în favoarea bunăstării porcinelor (DR-06 Pachetul A), precum şi 6,56 milioane de euro fermierilor care au solicitat plăţile compensatorii pentru bunăstarea păsărilor (DR-06 Pachetul B).
Din suma totală plătită de AFIR în conturile fermierilor, 11,27 milioane de euro provin din FEADR – Fondul European Agricol pentru Dezvoltare Rurală, iar diferenţa de 1,99 milioane euro reprezintă contribuţia de la Bugetul Naţional.
„Reamintim că fondurile publice nerambursabile sunt acordate în urma verificării şi autorizării la plată de către experţii AFIR a cheltuielilor realizate, în baza cererilor de plată primite de la beneficiarii Fondului European Agricol pentru Dezvoltare Rurală (FEADR), în conformitate cu contractele de finanţare încheiate, precum şi cu angajamentele asumate”, subliniază ministerul.